Hausen am Albis
Huuse am Albis (offiziell: Hausen am Albis) isch e Gmeind im Säuliamt im Kanton Züri, wo bis ins 1911i offiziell numme Hausen gheisse het. Wils aber in de Schwiiz noch en anderi Gmeind mit em Näme Huuse git, het d Gmeind de Zusatz am Albis übercho.

Geographii 
Huse ligt uf de Süüdsite vom Albis im Jonetal. Zu de Gmeind ghöre näbem Dorf Huuse au s Dorf Ebertswil und mehreri Wiler: Türle, Volleweid, Tüfebach, Hinter-, Mittel- und Oberalbis, Heisch, Husertal und Schweikhof.
De Gmeindsbann umfasst e Flächi vo 13,64 km². De höschti Punkt isch uf 916 Meter ü.M., de tüfschti bi 532 Meter ü.M.

Gschicht 
S erschti Mol in ere Urkund erwähnt isch Huuse in de Form Huson im Johr 1242. De Wiler Heisch isch scho im 1184i s erschti Mol gnennt. De Ort hät ind ere Ziit de Freiherre vo Eschebach ghört, wo au s Chloschter Chappel gstiftet hei. Im 1309i hei si ihri Bsitzighe verlore, wil de Walther vo Eschebach beteiliget gsi isch, wo de Johann Parricida im 1308 z Windisch de König Albrecht ermordet hät. Huse isch unter d Herrschaft vo de Hallwyler cho, wo ihri Rächt im 1406i de Schtadt Züri abträte hei.
In de Reformationsziit hät Huse, zäme mit em Chloschter Chappel, d Reformation aagnoh. De Adam Näf, wo bi deSchlacht bi Chappel am 11. Oktober 1531, wo sin Vater und au de Zwingli gfalle sind, s Zürcher Banner grettet hät, isch vom Huser Wiler Volleweid gsi.

Bevölkerigsentwicklig 
Quälle: Bundesamt für Statistik 2005

De Uusländeraatäil liit bi 12,5 % (Stand 2011).

Religion 
42,3 % vo de Iiwooner sind evangelisch-reformiert, 29,4 % sind römisch-katholisch (Stand 2011).

Politik 
Bi de Kantonsraatswaale 2011 hät s das Ergebnis ggee: BDP 5,1 %, CVP 1,9 %, EDU 1,7 %, EVP 5,3 %, FDP 10,8 %. GLP 13,2 %, GP 13,5 %, SP 14,3 %, SVP 33,4 %, Suschtigi 0,9 %.

Gmäindspresidänt isch de René Hess (Stand 2012).

Wirtschaft 
D Arbetslosigkäit isch im Jaar 2010 bi 2,1 % gläge.

Tieläkt 
De züritüütsch Tieläkt vo Huuse am Albis ghört zue de Ämtler Mundarte.

Literatur 
 Hermann Fietz: Die Kunstdenkmäler des Kantons Zürich, Band I: Die Bezirke Affoltern und Andelfingen. (= Kunstdenkmäler der Schweiz. Band 7). Hrsg. von der Gesellschaft für Schweizerische Kunstgeschichte GSK. Bern 1938.

Weblink 
 
 Di offizielli Website vo de Gmeind Huuse am Albis

Fuessnote 

Ort (Kanton Züri)